Στέφανος Καπίνο

Παναθηναϊκός

Ξεκίνησε το ποδόσφαιρο στην περιοχή του Κορυδαλλού όπου μεγάλωσε, από την ερασιτεχνική ομάδα του τοπικού Αετού. 
Το 2007 εντάχθηκε στην ακαδημία ποδοσφαίρου του Παναθηναϊκού, όπου έγινε ο βασικός τερματοφύλακας της ομάδας παίδων, ενώ την περίοδο 2008-09 κατέκτησε το πρωτάθλημα Κ-18 ως βασικός τερματοφύλακας της ομάδας ερασιτεχνών, στην οποία αγωνίστηκε μέχρι το τέλος της περιόδου 2010-11, όταν και προβιβάστηκε στην επαγγελματική ομάδα, καταλαμβάνοντας τη θέση του τρίτου τερματοφύλακα.
Έκανε το ντεμπούτο του στην επαγγελματική ομάδα στις 17 Σεπτεμβρίου 2011 σε αγώνα με αντίπαλο τον Ατρόμητο Αθηνών ως αλλαγή του Ορέστη Καρνέζη. Με την αποχώρηση του τελευταίου το καλοκαίρι του 2013 καθιερώθηκε ως ο βασικός τερματοφύλακας του Παναθηναϊκού την περίοδο 2013-14.

Μάιντς

Στις 16 Ιουλίου του 2014 ανακοινώθηκε η μεταγραφή του στη γερμανική Μάιντς, όμως δεν κατάφερε να καθιερωθεί, συμμετέχοντας μόλις σε δύο αγώνες κατά τη διάρκεια της χρονιάς.

Ολυμπιακός

Έναν χρόνο αργότερα, στις 15 Ιουλίου 2015, ανακοινώθηκε η μεταγραφή του στον Ολυμπιακό Πειραιώς, με τον διεθνή τερματοφύλακα να επιστρέφει στο ελληνικό πρωτάθλημα έπειτα από έναν χρόνο απουσίας. Στις 21 Μαρτίου 2016, έκανε το ντεμπούτο του στη Σούπερ Λίγκα, με τη φανέλα του Ολυμπιακού, σε έναν αγώνα εναντίον του Αστέρα Τρίπολης, ενώ υπήρξε βασικός σε όλους τους αγώνες του Ολυμπιακού στο κύπελλο Ελλάδας, εκτός από τον τελικό της διοργάνωσης.

Επόμενες ομάδες

Μετά την ολιγόμηνη παραμονή του στη Νότιγχαμ Φόρεστ, ο Καπίνο υπέγραψε συμβόλαιο την 1η Αυγούστου 2018 με την γερμανική Βέρντερ Βρέμης έναντι αμοιβής που δεν αποκαλύφθηκε. Σύμφωνα με πληροφορίες στα ΜΜΕ, το συμβόλαιο που επέγραψε λήγει το 2020 με επιλογή ανανέωσης για έναν ακόμα χρόνο, ενώ το ποσό για τη μεταγραφή που δόθηκε στην Νότινγκχαμ Φόρεστ υπολογίζεται στα 300.000 ευρώ και θα μπορούσε να αυξηθεί στο 1 εκατ. ευρώ μαζί με τα επιδόματα.

Διεθνής καριέρα

Ο Στέφανος Καπίνο ήταν βασικό στέλεχος των εθνικών ομάδων Παίδων (Κ-17) και Νέων (Κ-19). Υπήρξε ο νεότερος σε ηλικία ποδοσφαιριστής που αγωνίστηκε ποτέ με την εθνική ομάδα εφήβων, σε ηλικία μόλις 15 ετών.
Στις 15 Νοεμβρίου 2011, σε ηλικία 17 ετών και 246 ημερών, έκανε το ντεμπούτο του με την Ανδρών στην εκτός έδρας φιλική αναμέτρηση εναντίον της Ρουμανίας, το οποίο αποτελεί πλέον μεταπολεμικό ρεκόρ νεότερου ποδοσφαιριστή (το γενικό ρεκόρ ανήκει στον Κώστα Γκίκα του Απόλλωνα Σμύρνης από τον Μάρτιο του 1930), ξεπερνώντας κατά 19 ημέρες το προηγούμενο που κατείχε ο Θωμάς Μαύρος από τις 16 Φεβρουαρίου 1972. Επίσης, πρόκειται για τον πρώτο παίκτη στην ιστορία του Παναθηναϊκού που χρίστηκε διεθνής με την εθνική ανδρών σε τόσο μικρή ηλικία. Ο Καπίνο ήταν 2,5 μήνες νεότερος από τον Μίμη Δομάζο, που κατείχε ανάλογη επίδοση από τις 2 Δεκεμβρίου 1959. 
Το καλοκαίρι του 2012 πήρε μέρος με την ομάδα των Νέων στην τελική φάση του ευρωπαϊκού πρωταθλήματος Κ-19. Ήταν ο βασικός τερματοφύλακας της ομάδας, η οποία έφτασε μέχρι τον τελικό της διοργάνωσης, τερματίζοντας στη δεύτερη θέση, δεν αγωνίστηκε όμως στον τελικό με την Ισπανία, καθώς είχε αποβληθεί στον ημιτελικό της διοργάνωσης, απέναντι στην Αγγλία.
Υπήρξε, τέλος, μέλος της αποστολής που συμμετείχε στο Μουντιάλ του 2014 στη Βραζιλία.

Προσωπική ζωή

Από τα τέλη του 2013, είναι σε σχέση με την σχεδιάστρια μόδας, Μιρκέτα Βιδάλη. Τον Ιούνιο του 2019 παντρεύτηκε την αγαπημένη του στην Ερμιόνη Αργολίδας.